Tuozaafi

Tuozaafi  e la seem-booree kaŋa naŋ e Ɔɔpa Wɛɛse paaloŋ deme bindinɔnaa kaŋa ba naŋ dire wagre la wagre zaa poɔ. A na e la  tuo ka neɛ yi Ɔɔpa Wɛɛse a gaŋ a zaa a e  Dagao kyɛ ba baŋ saabo. Noba naŋ e saama maŋ boɔla o la Tuozaafi kyɛ ka baminemeŋ maŋ kyɛŋmaa a boɔla ka TZ  kyɛ ka Dagaaba meŋ boɔla o ka saabo. Saabo e la bone ba naŋ maŋ de kamanzɔŋ ane kpoŋkpoŋ-zɔŋ laŋ taa a mɔŋ ne bee ka ba de  kamanzɔŋ, bee kyi zɔŋ yoŋ a mɔŋ ne. Ziiri mine gba, ba maŋ de la simmie bee bɛŋɛ a mɔŋ ne a saabo  ŋa, kyɛ anaŋ simmie bee bɛŋɛ saabo ŋa, ba maŋ boɔle o  la ka simisao ka  onaŋ wa e simmie yoŋ la ka ba de mɔŋ o. Lɛ ne o zu la ka ba naŋ maŋ  boɔle bɛnsaabo ka  anaŋ meŋ wa e  bɛŋɛ yoŋ la. Gbɛɛ yaga, a kamaana ne kpoŋ-kpoŋ la maŋ de zu a kyɛlɛɛ na poɔ. Kaman zɔŋ ne kpoŋ-kpoŋ zɔŋ la ka ba maŋ de laŋ taa  a mɔŋ ne a saabo.

 Boma ba naŋ maŋ de mɔŋ ne saabo 
Boma ba naŋ maŋ de soŋ ne  a mɔŋ saabo la ama: Kamazɔŋ, kyi zɔŋ, kpoŋ-kpoŋ zɔŋ, vuuri, samɔŋ-kue, kɔmmiiruŋ bee koroo, daaŋmaa, kõɔ,  sa-kɔre ŋmanlee ane a taaba. Kaapɔge fo na baŋ de laa fo naŋ na kɔre a saabo eŋ a poɔ. Ba meŋ maŋ vaa la saabo  eŋ kolaa poɔ. Ka banaŋ wa saabo eŋ a kolaa poɔ, a naŋ baŋ gaŋ la a kolaa poɔ a ta beri ayi bee a baŋ gaŋ lɛ gba. Wagere kaŋa poɔ gba, bamine maŋ baŋ vaa la a saabo eŋ fofolɔ (pɔlɛnte) poɔ. Ka banaŋ wa mɔŋ a saabo ŋa baare, o soba naŋ baŋ  de la zɛboore zaa di ne. Zeɛre na Dagaaba naŋ maŋ de di ne la zɛsaaloŋ, gyɔgyɔ, seŋkãã zeɛre, bɛnvaare zeɛre ane a mine taaba. Ama, neɛzaa naŋ baŋ de la zɛboore zaa di ne a saabo ka onaŋ wa boɔra. 

 Saabo mɔmbo Sobie 
Sɛre ka neɛ naŋ mɔŋ saabo, fo maŋ mare la vūū kyɛ de fo darensɛne a dogele  a daaŋa zu, kyɛ eŋ kɔmmiiruŋ a darensɛne poɔ. Fo na kaara la ka a kɔmmiiruŋ ka. Ka anaŋ wa kaara, ka fo paaŋ ɔŋ fo kamaana zɔŋ saaŋ ne koɔŋ kyiri eŋ a kɔmmiiruŋ naŋ dogele a kara poɔ. A ŋaa na vɛŋ la ka a leɛ buuluŋ sɛre. Ka fooŋ wa e a ŋaa baare, fo na kyɛlɛ la ka a buuluŋ wa kpaara ka fo ɔŋ kyɛ kyɛre  belaa. Fo paaŋ na de la fo vuuri dɔɔna a a buuluŋ kyɛ enna a  kamazɔŋ kyɛ naŋ dɔɔna feeŋ feeŋ sɛre ka fo paaŋ de kpoŋ-kpoŋ zɔŋ meŋ naŋ senne fo boɔbo eŋ paale dɔɔna ka o kpɛ taa. Ka a saabo wa e kpeɛŋaa fo maŋ yɔle ne la a buuluŋ na fo naŋ ɔŋ biŋ. Ka fooŋ wa baare, fo maŋ ŋmaa la a saabo fo naŋ mɔŋ ka o kpɛ a eŋ a laare poɔ. Fo na baŋ di la a saabo ŋa ne zɛbooraa zaa  fo naŋ boɔra ka fo di neŋ, ama, gbɛɛ yaga saaloŋ zeɛre bee seŋkãã zeɛre la ka ba maŋ de di neŋ

Sommo Yizie
Gbuli:Gampɛlɛ zaa
Gbuli:Dagaare
Gbuli:Mainpage
Gbuli:Ghana
Gbuli:West Africa
Gbuli:AfroCuisene kyakya
Gbuli:Africa
Gbuli:Ghana